3 Kaapse voertuiginspekteurs vas weens korrupsie | Netwerk24
3 Kaapse voertuiginspekteurs vas weens korrupsie
Deur Jana Breytenbach 13 Junie 2019 11:22
Drie Kaapstadse voertuiginspekteurs verskyn Donderdag in die hof op aanklagte van bedrog en korrupsie.
Kapt. Philani Nkwalase, woordvoerder van die Valke, sê in 'n verklaring die drie sal in twee afsonderlike landdroshowe – Kaapstad en Bellville – verskyn.
Hul name kan nie bekend gemaak word voordat hulle in die hof verskyn het nie.
Nkwalase sê die drie is tussen 37 en 64 jaar oud.
Een verdagte, verbonde aan die Goodwood-toetssentrum, word nog deur die polisie gesoek nadat hy hom nie soos versoek aan die ondersoekspan oorhandig het nie.
Die verdagtes is aangekeer ná 'n ondersoek deur die Valke en die provinsiale departemente van vervoer en openbare werke, en van verkeer.
Twee van die verdagtes, verbonde aan die Epping-toetssentrum, het glo drie vervalste sertifikate uitgereik aan onpadwaardige voertuie waarin leerlinge vervoer word.
Nkwalase sê dié voertuie is in Maart vanjaar geskrap en mag nie op openbare paaie wees nie.
Die derde verdagte is gevang ná 'n wenk van die publiek wat die departement van vervoer en openbare werke gekontak het.
Dié verdagte het glo 'n padwaardigheidsertifikaat aan 'n swaar voertuig uitgereik sonder dat die korrekte prosedure gevolg is.
Nkwalase sê in die verklaring die inhegtenisneming van die inspekteurs is in pas met die regering se doelwit om van alle korrupte beamptes ontslae te raak en die veiligheid van padgebruikers te verseker.